נתן אשל הוזכר בתקשורת כאדם שאחראי על המשימות המלוכלכות של ראש הממשלה בנימין נתניהו. אלא שאשל טוען כיום שהוא כלל לא עובד בקמפיין הליכוד ומכחיש כל קשר למפלגה. יצאנו לבדוק.
ביום שבו עקבנו אחר נתן אשל (יום חמישי, 7 במרץ) – הוא נסע במונית למקום אחד בלבד, שהוא לא אחר מאשר… המעון של ראש הממשלה.
בשיחה שערכנו איתו – עוד לפני שידע על המעקב והתיעוד – טען אשל כי הוא לא עובד עבור משפחת נתניהו וגם לא במפלגה. הוא לא הסכים להגיד לנו מי משלם לו. כשעימתנו אותו עם עובדת נסיעתו לבית רה"מ – ענה כי השניים חברים. לשאלה על מה דיברו, בלב קמפיין הבחירות, בביתו של רה"מ – אמר אשל שמדובר בשיחות חבריות ושהוא לא חייב לשתף את תוכנן.
הוא צודק כמובן. אבל אם מישהו חיפש אשרור לקשר הנמשך בין נתניהו לאשל – אז הנה הוא.
עוד נציין כי העסקתו של אשל במשרד רה"מ הסתיימה לאחר שהודה בהטרדת עובדת אחרת. בעקבות כך סוכם כי לא יעבוד יותר בשירות המדינה. למרות זאת, כפי שאתם רואים, לאשל עדיין יש גישה למעונו של מקבל ההחלטות מספר 1.
הערה מנהלית למו"לים שלנו: המעקב הזה לא עלה לכם כסף. הוא התבצע במסגרת יום בונוס שקיבלנו ממשרד חקירות, לאחר שאחד המעקבים בקמפיין "88 ימים של פגרה" התפקשש. כאשר שאלנו אתכם למי כדאי להקצות את מעקב הבונוס – העלתם את שמו של אשל כאפשרות.